«Алания»-р хэкIуэдэжрэ?
Урысей Федерацэм футболымкIэ и япэ дивизионым щекIуэкI зэхьэзэхуэм и тIощIрэ еплIанэ джэгугъуэр вэсэмахуэ зэхэтащ. «Спартак-Налшыкым» абы зыщигъэпсэхуащ.
Ди щIалэхэр мы джэгугъуэм зэрыхэмытар къигъэсэбэпри, «Сибирь»-м ахэр турнир таблицэм къыщызэринэкIащ. Новосибирскдэсхэм я стадионым щыхагъэщIащ щэбэт къакIуэ «Спартак-Налшыкым» къригъэблэгъэну Красноярск и «Енисей»-р.
Зы джэгугъуэкIэ нэхъыбэ иригъэкIуэкIа пэтми, япэ дивизионыр езыгъэбгынэ епщыкIуханэ увыпIэм щыт «Ротор»-р налшыкдэсхэм очкоиплIкIэ къызэрыкIэрыхуу къэнэжащ. Волгоград и командэм «Уфа»-р къытекIуащ.
Мыгъэрей зэхьэзэхуэм щрагъэкIуэкI зэIущIэхэм къыщIагъу дакъикъэхэр хуабжьу къехъулIэркъым «Ангушт»-м и футболистхэм. Иджыблагъэ апхуэдэу ахэр «Балтика»-м къыхигъэщIащ. Мис аргуэруи, текIуэныгъэр я Iэрылъхьэу къыщалъыта «Салют»-м драгъэкIуэкIа зэIущIэм къыщIагъуа дакъикъэхэр щиух дыдэм, топ къыхудагъэкIри, очкоищым и пIэкIэ къаIэрыхьар зы закъуэщ.
Ещанэ-еплIанэ увыпIэхэр зэдэзыгуэша «Шинник»-мрэ «Арсенал»-мрэ я зэIущIэр Ярославль щызэхэтащ. Япэ къекIуэкIыгъуэм 0:4-уэ Тулэ щыхагъэщIа хэгъэрейхэм «щIыхуэр» щIигъуу япшыныжащ. «Шинник»-р 5:0-у текIуащ.
Къэралым и командэ къыхэхам и тренерхэм ящыщ зыуэ щыта Бородюк Александр «Торпедо»-м зэрагъэуврэ блэкIа мазэ зытIущым къриубыдэу мэзкуудэсхэр къыкIэрыхухэм къахэкIри, пашэхэм яхыхьащ. Мис аргуруи бжыгъэшхуэкIэ абыхэм «Химик»-р Дзержинск къалэм щыхагъэщIащ.
Зи чэзу текIуэныгъэр гугъу-ехьышхуэ пылъу «Алания»-м къихьащ. Ар зыкъомрэ пэлъэщакъым Калининград икIа «Балтика»-м. Iуэхум зыщихъуэжар Мэшыкъуэ Ислъам владикавказдэсхэм джэгупIэ губгъуэм кърагъэхьа иужькIэщ. Адыгэ щIалэщIэр япэщIыкIэ и закъуэу хьэщIэхэм я гъуащхьэтетым бгъэдыхьэри, калининграддэсхэр игъэгужьеящ. КъыкIэлъыкIуэу гъуащхьэхъумэхэм яIэщIэкIри, Iэзэу къыхита топыр Хозиным дигъэкIащ. Аращ текIуэныгъэр къахуэзыхьари.
«Алания»-м турнир таблицэм етIуанэ увыпIэр быдэу щиIыгъщ икIи и джэгукIэфIымкIэ етIанэгъэ премьер-лигэм кIуэну Iэмал псори иIэщ. АрщхьэкIэ вэсэмахуэ Владикавказ щрагъэкIуэкIа зэIущIэр а командэм и дежкIэ иужь дыдэу къыщIэкIынкIэ хъунущ. Щхьэусыгъуэр зэхьэзэхуэм зэрыхэтын мылъку зэрамыIэрщ. Абы къыхэкIыу «Алания»-м и футболистхэмрэ тренерхэмрэ илъэс ныкъуэ хъуауэ я улахуэр иратакъым. Аращ къызыхэкIар Бразилием къраша Брессанрэ Некурэ, Венгрием щыщ Прискиным, нэгъуэщIхэми командэр зэрабгынар. «Алания»-м и тренер нэхъыщхьэ Газзаев Владимир жиIащ Владивосток щрагъэкIуэкIыну къыкIэлъыкIуэ джэгугъуэм зэрыкIуэн ахъшэ зэрамыIэр. Футболистхэм я нэхъыбэми апхуэдэ гъуэгуанэ кIыхь пщIэншэу зэпачыну ядэркъым. «Уи тепIэн еплъи, уи лъэр укъэудий» адыгэ псалъэжьыр осетинхэм щызэхащIар иджыщ. Ахъшэ куэд иратыну къагъэгугъэу кърашэлIа футболистхэм дращIылIа зэгурыIуэныгъэхэр зрагъэзэщIэн мылъку абыхэм къахуэгъуэтыркъым икIи командэ цIэрыIуэр хагъэкIуэдыжыпэным нагъэсащ. Хэт ищIэн адэкIэ «Алания»-м къыпэплъэр?
Иджы щыгъуазэ фыхуэтщIынщ япэ дивизионым хэт командэхэр вэсэмахуэ зэрыджэгуам къарикIуа бжыгъэхэм: «Сибирь» (Новосибирск) — «Енисей» (Красноярск) — 1:0, «СКА-Энергия» (Хабаровск) — «Динамо» (Санкт-Петербург) — 1:1, «Газовик» (Оренбург) — «Мордовия» (Саранск) — 1:2, «Шинник» (Ярославль) — «Арсенал» (Тулэ) — 5:0, «Химик» (Дзержинск) — «Торпедо» (Мэзкуу) — 0:3, «Уфа» (Уфа) — «Ротор» (Волгоград) — 3:2, «Ангушт» (Нэзрэн) — «Салют» (Белгород) — 1:1, «Нефтехимик» (Нижнекамск) — «Луч-Энергия» (Владивосток) — 0:2, «Алания» (Владикавказ) — «Балтика» (Калининград) — 1:0.
Япэ дивизионым мы гъэм иужьу щызэхэтыну джэгугъуэр «Спартак-Налшыкым» и стадионым щригъэкIуэкIынущ. ЩэкIуэгъуэм и 23-м ди щIалэхэм кърагъэблэгъэнущ Красноярск и «Енисей»-р.
Жыласэ Заурбэч.
